Omnibus presentes litteras inspecturis, decanus et capitulum Senon., salutem in Domino. Noverint universi quod nos unitati et paci ecclesie nostre consulentes, volentesque super collationibus beneficiorum ad collationem universitatis capituli Senon. spectantium, discordiarum periculis obviare, presenti ordinacione statuimus, volumus et concedimus, ut de cetero singuli canonici ecclesie nostre vocem in capitulo habentes, et in sacris ordinibus constituti, singulas habeant septimanas, prout ipse septimane venerint successive, et in eis beneficia in sua septimana quacumque occasione vaccantia, cum cura vel sine cura, personis ydoneis conferant quibus voluerint et viderint expedire, infra tres septimanas a die mortis vel cessionis, seu resignationis illius qui dictum beneficium obtinebat, continue computandas. Conferentur, autem, a singulis canonicis, in singulis septimanis, et incipiet dicta collacio ab habentibus in dicta ecclesia personatus seu etiam dignitates, in eo ordine in quo suas prebendas percipiunt quando suarum fit particio prebendarum. Tenebuntur, eciam, dicti canonici, conferre predicta beneficia personaliter in capitulo Senon.; capitulum, vero, personam istam cui beneficium a canonico collatum fuerit archiepiscopo, vel illi cujus interest, tenebitur presentare, vel ubi dicta persona fuerit presentanda. Si, vero, canonicus in cujus septimana beneficium vacare contigerit, infra dictas tres septimanas non contulerit, potestas dictum beneficium conferendi ad Senon. capitulum sine contradictione aliqua devolvetur. Nec propter hoc canonicus in suo ordine immediate subsequens jure suo privabitur conferendi beneficium sive beneficia quod vel que in sua vacaverint septimana. Si, vero, aliquis canonicus ordinem suum mutaverit, utpote factus de subdiacono diaconus, vel de diacono presbyter, vel per donacionem, vel electionem in Senon. ecclesia decanatum adeptus fuerit, vel aliam dignitatem, non propter hoc ordo collationis sue mutabitur. Sed secundum statum illum conferet in quo erat, antequam a die presentis ordinacionis et statuti statum suum in aliquo mutavisset. Completoque collationis ordine et decurso, quando reincipiet alia prima collacio, tunc conferet secundum statum et ordinem in quo erit post decursionem prime collacionis, racione dignitatis vel ordinis constitutus. Septimana, vero, vel septimane incipiant prout successive venerint quolibet die dominico in aurora. Si, vero, super premissis contencionis, questionis, vel dubii aliquid venerit, per Senon. capitulum sopietur. Canonicus, vero, vel canonici, si super premissis inter eos questio vel controversia seu contencio moventur, coram aliquo judice trahi non poterunt, nisi coram capitulo Senon. Presenti, vero, statuto vel ordinacione post decennium minime valituro, nisi illud a nobis contigerit renovari. Datum et actum, die mercurii post Invencionem Beati-Stephani, in capitulo generali continuato a precedenti, die martis crastina dicti festi, anno Domini millesimo ducentesimo octogesimo-secundo.